கேள்வி: புரிசை அகத்தீசுவரர் கோயில் - அமைப்பு பற்றி விளக்கவும்.
பதில்: இந்தக் கோயில் மூன்று நிலையும், ஐந்து கலசங்களும் கொண்ட இராசகோபுரம் மேற்கு நோக்கி அமைந்துள்ளது. கருவறையில் அகத்தீசுவரர் மேற்கு நோக்கி சுயம்புலிங்கம் உள்ளார். கருவறையில் சிவனை அகத்தியர் வழிபடும் சிற்பம் உள்ளது. கருவறையின் கோட்ட தெய்வங்களாக துர்கை, பிரம்மன், மகாவிஷ்ணு, தட்சிணாமூர்த்தி ஆகியோர் உள்ளனர். இக்கோயிலின் நான்கு திசைகளிலும் நான்கு பிள்ளையார் சந்நிதிகள் உள்ளன. அகத்தியர் தீர்த்தம் என்னும் திருக்குளம் உள்ளது. கருவறையின் முன் உள்ள மகாமண்டபச் சுவரில் நாயன்மார்களின் வரலாறு புடைப்புச் சிற்பங்களாக செதுக்கபட்டுள்ளன. அதில் மனுநீதிச் சோழன் தேர்க்காலில் இளவரசன், ஆனாய நாயனார் குழலூதுதல், கண்ணப்ப நாயனார் பன்றி வேட்டையாடுதல்- சிவலிங்கத்தில் காலூன்றி தன் கண்ணை எடுத்தல், திருக்குறிப்புத் தொண்ட நாயனார் துணியைப் பெறுதல்- பாறையில் தலையை முட்டிக்கொள்ளுதல், சுந்தரமூர்த்தி நாயனார் யானை மீதும், சேரமான் பெருமான் நாயனார் குதிரை மீது செல்லுதல், சண்டேசுவர நாயனார் அருளுதல், தில்லை வாழ் அந்தணர்கள், மாணிக்கவாசகர்-இறைவன், குதிரைகள், பின்னால் நரிகள் போன்ற புடைப்புச் சிற்பங்கள் குறிப்பிடத்தக்கன. அம்மை அகிலாண்டேசுவரிக்கு கிழக்கு நோக்கி தனி சந்நிதி உள்ளது. அம்மை நான்கு கைகளுடன் உள்ளார். முன்னிரு கைகள் அபய வரத முத்திரைகளுடனும், பின்னிரு கைகளில் அங்குசம், பாசம் ஆகியவற்றை ஏந்தியவாறும் உள்ளார். தெற்கில் நடராச சபையை உள்ளது. அதை அடுத்து பைரவர், சூரியன், நவக்கிரகங்கள், நால்வர் ஆகியோரின் சன்னதிகள் உள்ளன.